6. klase

Tēma: Rīkošanās ar naudu

1. nodarbība - Vēlmes un vajadzības

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kādas ir naudas funkcijas un kādam nolūkam to izmanto;
* kāda ir budžeta plānošanas nozīme un tā īstenošana, risku pārvaldība;
* kur rodas nauda un kas ietekmē naudas tērēšanas paradumus.

**Skolēnam veidojas morālais ieradums**

* izvērtēt un pārvaldīt riskus attiecībā uz finanšu lēmumiem, kurus jaunieši varētu pieņemt saistībā ar vērtībām un attieksmi pret finansēm, tostarp attiecībā uz parādiem;
* kontrolēt emocijas attiecībā uz naudu;
* izvērtēt sociālās un morālās dilemmas par naudas izmantošanu, tostarp reklāmu un vienaudžu ietekmi uz finanšu lēmumiem.

**Atslēgvārdi:** nauda, vērtība, barters, ierobežots, ienākumi, avots, izdevumi, saprātīgs, finanses.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, brīvība, ģimene | Atbildība, cilvēka daba, patiesība |
| Tikumi | Atbildība, līdzcietība, solidaritāte | Dāsnums, pateicīgums |

**Mācību materiāli:**

* *PowerPoint* prezentācija “Vēlmes un vajadzības”.
* “Vēlmes un vajadzības” – attēli (1. materiāls). Katram skolēnam nepieciešama sava kopija.

**Atslēgas jautājumi:**

1. Kur rodas nauda?
2. Kāpēc mums vajadzīga nauda?
3. Kāda ir atšķirība starp vēlmēm un vajadzībām?
4. Kādiem mērķiem tu tērē savu naudu?
5. Kas ietekmē tavus lēmumus attiecībā uz naudu?
6. Kuras no šīm ietekmēm ir visspēcīgākās

Mācību aktivitātes

Ierosme. Konflikts par naudu (ieteicamais laiks 3-5 min.)

**[2. slaids]** Skolotājs vaicā skolēniem, vai kāds no viņiem ir kaut reizi sastrīdējies ar saviem vecākiem vai aprūpētājiem par naudu un par to, cik daudz viņi tērē. Kas bija nesaskaņu pamatā? Aicina skolēnus savā pieredzē dalīties ar savu blakussēdētāju.

1. aktivitāte. Par savu naudu (ieteicamais laiks 10 min.)

*Aktivitātei nepieciešama kāda mazāka izmēra lapa. Skolotājs aicina uz lapas uzrakstīt savu vārdu un uzvārdu.*

**[3. slaids]** Skolotājs aicina skolēnus padomāt par šādiem jautājumiem:

- Kur rodas tava nauda (vai nauda, kas ir taviem vecākiem)?

- Kādiem mērķiem tu tērē savu naudu?

- Kādi izdevumi tev (vai tavai ģimenei) ir?

- Kā mēs nosakām prioritātes, kādiem nolūkiem tērēt naudu?

**[4. slaids]** Skolēni uz lapas uzraksta, kam viņi un viņu ģimene tērē naudu. Sašķiro sarakstā iekļautās vienības vēlmēs un vajadzībās (vai greznībā/nepieciešamībā).

**[5. slaids]** Kopā ar skolēniem diskutē par šādiem jautājumiem un to ko skolēni ir uzrakstījuši uz lapas. Aicina skolēnus brīvprātīgi dalīties savā pieredzē:

* Kādi tikumi palīdz izlemt, vai kaut kas ir vēlme vai vajadzība?
* Kā mēs varētu saprast, vai pirkums ir patiešām nepieciešams?
* Pēc kādiem kritērijiem tu vari izlemt, vai naudas tērēšana kādai lietai ir pieņemama?

*Aktivitātes turpinājumā nepieciešams 1. materiāls “Vēlmes un vajadzības”. Skolēni uz lapas uzraksta savu vārdu un uzvārdu.*

**[6. slaids]** Skolotājs skaidro, ka ir svarīgi apzināties atšķirību starp lietām, ko mēs vēlamies, un lietām, ko mums vajag. Skolēni apskata vēlmju un vajadzību darba lapu un veica šādus uzdevumus:

* Padomā, kuras tu uzskati par vēlmēm un kuras – par vajadzībām?
* Saliec kartītes secīgi no svarīgākās līdz vismazāk svarīgajai. Vai vari pievienot sarakstam vēl kādu vēlmi vai vajadzību?
* Kuri tikumi mums var būt vajadzīgi, lai palīdzētu nošķirt vēlmes no vajadzībām?

2. aktivitāte. Finanšu lēmumi (ieteicamais laiks 10 min.)

**[7. slaids]** Skolotājs skaidro, ka, visticamāk, skolēni jau pieņem zināmus finanšu lēmumus (viņiem var būt, piemēram, vecāku iedota kabatas nauda u. tml.). Viņi noteikti saskaras ar spriedzi, kas saistīta ar naudas izmantošanu un paņēmieniem, kā vislabāk krāt un tērēt naudu u. tml. Aicina skolēnus paust idejas par sniegtajiem jautājumiem un izklāstīt tās klasei. Idejas var apkopot plakātā vai izveidot tīkla diagrammu (domu karti) utt. Lūdz skolēniem padomāt par šādiem jautājumiem (skolēni idejas var fiksēt uz iepriekšējā aktivitātē izmantotās lapas)

* Kādiem mērķiem tev patīk tērēt savu naudu?
* Kas ietekmē tavus lēmumus?
* Tu esi tērētājs vai krājējs?
* Kādas saspringtas situācijas varētu raksties katrā no šīm pozīcijām?
* Izveido sarakstu, minot, kas ietekmē tavus tēriņus!
* Kuras no šīm ietekmēm ir visspēcīgākās? (Draugi, ģimene, reklāmas, īpašie piedāvājumi, slavenību izvēles u. tml.)

**[8. slaids]** Skolēni iztēlojas, ka viņi ir jaunpienācēji futbola komandā, kas tikko pievienojušies skolas komandai, un ir nepieciešami sporta apavi. Aicina skolēnu padomāt par šādiem jautājumiem:

* Kādi jautājumi tev būtu jāuzdod, pirms tu izvēlies sev apavus?
* Kā tu vari uzzināt, kāda ir saprātīga cena?
* Kur un kā vari atrast labu piedāvājumu?

3. aktivitāte. Cilvēks-morālā autoritāte (ieteicamais laiks 10-15 min.)

**[9. – 10. slaids]** Anna Irbe – stāsts par latviešu misionāri, kura Indijas nabadzīgā novadā bija uzcēlusi skolu, aptieku, atraitņu namu, atradeņu namu, patversmi veciem ļaudīm; viņa pati dzīvoja pieticīgi, lai ziedojumos saņemto naudu varētu pēc iespējas lietderīgāk izmantot labdarībai – viņas dibinātās kopienas izaugsmei, kas turpina pastāvēt līdz mūsu dienām.

Pēc prezentācijas un stāsta noklausīšanās par Annu Irbi skolēni atbild uz šādiem jautājumiem:

* Kādus tikumus Anna Irbe pauda savā darbībā?
* Kāda bija viņas motivācija pamest labi situētu dzīvi Latvijā?
* Kāpēc, tavuprāt, viņa pūlējās, lai palīdzētu svešas zemes cilvēkiem iegūt izglītību, saņemt veselības aprūpi un vāca tam ziedojumus?
* Kāda bija naudas nozīme Annas Irbes dzīvē?

Informācija par Annu Irbi<https://literatura.lv/lv/person/Anna-Irbe/1473554>**,** kā arī: <https://lv.wikipedia.org/wiki/Anna_Irbe> un <https://www.vestnesis.lv/ta/id/18374>

**3. aktivitātes otrais variants (ieteicamais laiks 10 min.)**

**[11. slaids]** Skolēni skatās video ar stāstu par Džonu Kirkbiju, kas nodibināja CAP (*Christians Against Poverty* – Kristieši pret nabadzību) labdarības organizāciju (video ir angļu valodā, bet skolēniem vieglā un saprotamā valodā): <https://www.youtube.com/watch?v=JgCGbUuJxJA>

Pēc video skolēni atbild uz šādiem jautājumiem:

* Kādus tikumus Džons izrādījis savā darbā?
* Kāda bija viņa motivācija pamest labi apmaksātu darbu finanšu jomā?
* Kāpēc, tavuprāt, viņš tik smagi strādājis, lai palīdzētu citiem cilvēkiem atrisināt finanšu problēmas?

**Kopīgā noslēguma apspriede (ieteicamais laiks 5 min.)**

**[12. slaids]** Skolotājs aicina skolēnus pārdomāt, kā viņi tērē savu naudu. Atgriežas pie 1. aktivitātes, padomājot, ko viņiem patīk pirkt utt.

* Vai tu kādreiz atdod naudu vienkārši tāpat?
* Ko nozīmē būt dāsnam?
* Kā tu vari izrādīt savu dāsnumu?